Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2022/C 134/14)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Valašský frgál”

EU-nro: PGI-CZ-0805-AM01-28.8.2020

SAN ( ) SMM (X)

1. Hakijaryhmä ja oikeutettu etu

Sdružení Valašské lidové tradice [Valašskon kansanperinneyhdistys]

Pavla Stoklasová, Velké Karlovice 326 756 06 Velké Karlovice

P. + 420 736136364

Sähköposti: stoklasova.pavla@seznam.cz

Oikeutettu etu perustuu siihen, että yhdistys (hakija) on tuotteen laillinen tuottaja ja nimen ”Valašský frgál” käyttäjä ja yhdistyksen jäsenillä on tuotantolaitoksia yksilöidyllä maantieteellisellä alueella.

2. Jäsenvaltio tai kolmas maa

Tšekki

3. Tuote-eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☐ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☐ Merkinnät

☐ Muu (täsmennettävä)

4. Muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

I. Tuotteen kuvausta koskevat muutokset

1. muutos

i. Eritelmän 4.2 kohdan ensimmäinen kappale a. Ensimmäisen kappaleen seitsemännen virkkeen jälkeen olisi lisättävä seuraavat kaksi virkettä: ”Kun saatetaan myyntiin välittömästi syötäväksi tarkoitettuja piiraita, niitä voidaan kuljettaa myös pakkaamattomina tuotteen laadun ja hygienian takaamisen kannalta sopivissa astioissa, kunhan voimassa olevan lainsäädännön mukaisia merkintävaatimuksia noudatetaan. Piiraita ei saa pakata uudelleen, vaan kuljetuksen jälkeen ne saa osoittaa ainoastaan suoramyyntiin.” b. Perustelut: Tällä muutoksella vastataan kuluttajakysyntään, sillä kuluttajat haluavat (toreilla ja markkinoilla) ostaa välittömästi syötäväksi tarkoitettuja pakkaamattomia tuotteita. Lisäksi muutoksella sallitaan se, että kokonainen Valašský frgál -piiras kootaan osista, joissa on kussakin erilaista täytettä.

ii. Yhtenäisen asiakirjan 3.2 kohdan kuudes kappale a. Kuudennen kappaleen ensimmäistä virkettä olisi muutettava lisäämällä siihen viittaus saattamisesta myyntiin välittömästi syötäväksi tarkoitettuina piiraina ja seuraavat kaksi uutta virkettä olisi lisättävä kuudennen kappaleen muutetun ensimmäisen virkkeen jälkeen: ”Pakkaamattomia piiraita on kuljetettava tuotteen laadun ja hygienian takaamisen kannalta sopivissa astioissa, ja voimassa olevan lainsäädännön mukaisia merkintävaatimuksia on noudatettava. Piiraita ei saa pakata uudelleen, vaan kuljetuksen jälkeen ne saa osoittaa ainoastaan suoramyyntiin.” b. Kuudennen kappaleen uusi sanamuoto: ”Piiraat voidaan myydä pakkaamattomina, jos ne myydään tuotantopaikalla tai saatetaan myyntiin välittömästi syötäväksi tarkoitettuina piiraina. Pakkaamattomia piiraita on kuljetettava tuotteen laadun ja hygienian takaamisen kannalta sopivissa astioissa, ja voimassa olevan lainsäädännön mukaisia merkintävaatimuksia on noudatettava. Piiraita ei saa pakata uudelleen, vaan kuljetuksen jälkeen ne saa osoittaa ainoastaan suoramyyntiin.” c. Perustelut: Ks. I osa, ensimmäinen muutos, ja i alakohdan b alakohta, toinen muutos.

2. muutos

i. Eritelmän 4.2 kohta, Ominaisuudet-osion kuudes luetelmakohta, ja vastaavasti eritelmän 4.5 kohta, Eri täytteiden valmistusmenetelmä -osion kuudes kappale (joka koskee mustikkatäytettä) a. Kuudetta luetelmakohtaa olisi muutettava lisäämällä ”sama pätee mansikka-, karpalo- sekä metsähedelmä- ja metsämarjatäytteisiin; ominaisuudet vastaavat käytettyä hedelmä- tai marjatyyppiä” ja (mustikkatäytettä koskevan) kuudennen kappaleen loppuun olisi lisättävä ”sama pätee mansikka-, karpalo- sekä metsähedelmä- ja metsämarjatäytteisiin”. b. Perustelut: Täytteisiin käytettävien hedelmien ja marjojen valikoimaa on laajennettava kuluttajakysyntään ja parantuneeseen raaka-aineiden saatavuuteen perustuvan innovoinnin vuoksi.

ii. Yhtenäisen asiakirjan 3.2 kohdan kolmas kappale ja vastaavasti yhtenäisen asiakirjan 3.3 kohdan kymmenes kappale a. Yhtenäisen asiakirjan 3.2 kohdan kolmannen kappaleen ensimmäisessä virkkeessä suluissa olevaan hedelmien ja marjojen luetteloon olisi lisättävä sanat ”mansikka, karpalo, metsähedelmät ja -marjat”. b. Yhtenäisen asiakirjan 3.3 kohdan kymmenennen kappaleen ensimmäisen virkkeen jälkeen olisi lisättävä seuraava virke: ”Sama pätee mansikka-, karpalo- sekä metsähedelmä- ja metsämarjatäytteisiin.” c. Perustelut: Ks. I osa, toinen muutos, i alakohdan b alakohta.

3. muutos

i. Eritelmän 4.2 kohta, Koostumus-osion ensimmäinen virke a. Sanat ”puolikarkea” ja ”tai hienon, puolikarkean ja karkean jauhon sekoitus” olisi poistettava. b. Perustelut: Valmistajat käyttävät perinteisesti erilaisia vehnäjauhotyyppien sekoituksia ilman, että se vaikuttaa tuotteen lopullisiin ominaisuuksiin, joten vehnäjauhotyyppejä koskevat tiedot olisi selkeyden vuoksi poistettava.

ii. Yhtenäisen asiakirjan 3.3 kohdan ensimmäinen kappale a. Sanat ”puolikarkea vehnäjauho tai kolmen jauhotyypin sekoitus, jossa on hienoa, puolikarkeaa ja karkeaa vehnäjauhoa” olisi poistettava. b. Perustelut: Ks. I osa, kolmas muutos, i alakohdan b alakohta.

4. muutos

i. Eritelmän 4.2 kohta ja sitä seuraavat kohdat a. Sana ”makeutusaine” korvataan ilmaisulla ”luonnollinen makeutusaine (fruktoosi)” koko asiakirjassa. b. Perustelut: Terminologian täsmällisyyden ja selkeyden vuoksi yksi raaka-aineista (makeutusainetyyppi) on yhtenäistettävä koko asiakirjassa.

ii. Yhtenäisen asiakirjan 3.3 kohta ja sitä seuraavat kohdat a. Sana ”makeutusaine” korvataan ilmaisulla ”luonnollinen makeutusaine (fruktoosi)” koko asiakirjassa. b. Perustelut: Ks. I osa, neljäs muutos, i alakohdan b alakohta.

5. muutos

i. Eritelmän 4.2 kohta ja sitä seuraavat kohdat a. Ilmaisun ”munankeltuainen” jäljessä olisi oltava sanat ”tai muna” koko asiakirjassa. b. Perustelut: Nykyisestä eritelmästä johtuvan yksittäisten valmistajien sukuresepteissä esiintyvän vaihtelun vuoksi munan käyttöä ei voida sulkea pois, vaikka se onkin suhteellisen harvinaista, sillä munan käyttö ei muuta tuotteen lopullisia ominaisuuksia.

ii. Yhtenäisen asiakirjan 3.3 kohta ja sitä seuraavat kohdat a. Ilmaisun ”munankeltuainen” jäljessä olisi oltava sanat ”tai muna” koko asiakirjassa. b. Perustelut: Ks. I osa, viides muutos, i alakohdan b alakohta.

6. muutos

i. Eritelmän 4.2 kohta, Koostumus-osion ensimmäinen virke a. Sanat ”hedelmämehu (sitruuna-, omena- tai päärynämehu)” olisi siirrettävä ja lisättävä ensimmäisen virkkeen jälkeen toiseksi virkkeeksi, jossa käytetään seuraavaa sanamuotoa: ”Taikinaan voidaan lisätä hedelmämehua (sitruuna-, omena- tai päärynämehua).” b. Perustelut: Jotta Koostumus-osion ensimmäinen virke olisi johdonmukainen, ainesosaluetteloa on muutettava. Nykyisestä eritelmästä johtuvan yksittäisten valmistajien sukuresepteissä esiintyvän vaihtelun vuoksi on lisäksi tarpeen muuttaa hedelmämehun käyttöä koskevia sääntöjä. Vaihtelu johtuu 4.2 kohdan Koostumus-osion viimeisen virkkeen nykyisestä sanamuodosta.

ii. Yhtenäisen asiakirjan 3.3 kohdan ensimmäinen kappale a. Sanat ”hedelmämehu (sitruuna-, omena- tai päärynämehu)” olisi siirrettävä ja lisättävä ensimmäisen virkkeen jälkeen toiseksi virkkeeksi, jossa käytetään seuraavaa sanamuotoa: ”Taikinaan voidaan lisätä hedelmämehua (sitruuna-, omena- tai päärynämehua).” b. Perustelut: Ks. I osa, kuudes muutos, i alakohdan b alakohta.

7. muutos

i. Eritelmän 4.2 kohta, Koostumus-osio a. Sanat ”taikinan kokonaispainosta” olisi korvattava koko tässä kappaleessa ilmaisulla ”jauhojen kokonaispainosta”. b. Perustelut: Taikinan valmistukseen käytettävien raaka-aineiden osuuksia koskevien tiukkojen tarkastusten yhteydessä ilmeni maantieteellisen merkinnän rekisteröinnin jälkeen muodollinen virhe: taikinan valmistukseen käytettävien eri raaka-aineiden osuudet oli ilmoitettu virheellisesti suhteessa taikinan lopulliseen painoon. Itse asiassa ne olisi ilmoitettava suhteessa jauhojen painoon. Raaka-aineiden osuuksien on oltava suhteessa jauhomäärään, muutoin taikinasta tulee käyttökelvotonta.

ii. Yhtenäisen asiakirjan 3.3 kohdan toinen kappale a. Sanat ”taikinan kokonaispainosta” olisi korvattava koko tässä kappaleessa ilmaisulla ”jauhojen kokonaispainosta”. b. Perustelut: Ks. I osa, seitsemäs muutos, i alakohdan b alakohta.

II. Tuotantomenetelmää koskevat muutokset

1. muutos

i. Eritelmän 4.5 kohdan ensimmäisen kappaleen viimeinen virke a. Ensimmäisen kappaleen viimeisen virkkeen jälkeen olisi lisättävä seuraavat kaksi virkettä: ”Kun saatetaan myyntiin välittömästi syötäväksi tarkoitettuja piiraita, pakkaamattomat piiraat on kuljetettava tuotteen laadun ja hygienian takaamisen kannalta sopivissa astioissa ja voimassa olevan lainsäädännön mukaisia merkintävaatimuksia on noudatettava. Piiraita ei saa pakata uudelleen, vaan kuljetuksen jälkeen ne saa osoittaa ainoastaan suoramyyntiin.” b. Perustelut: Ks. I osa, ensimmäinen muutos, i alakohdan b alakohta.

2. muutos

i. Eritelmän 4.5 kohta, Eri täytteiden valmistusmenetelmä -osion kolmas kappale (joka koskee unikonsiementäytettä) a. Toiseen virkkeeseen olisi lisättävä seuraava osuus: ”tai paikallisen tavan mukaan vain tavallista juomavettä,”. b. Toisen virkkeen olisi nyt kuuluttava seuraavasti: ”Lisätään sokeria tai luonnollista makeutusainetta ja maitoa tai paikallisen tavan mukaan vain tavallista juomavettä, ja seos keitetään.” c. Perustelut: Nykyisestä eritelmästä johtuvan yksittäisten valmistajien sukuresepteissä esiintyvän vaihtelun vuoksi on muutettava tiettyjen ainesosien käyttöä tällaisessa täytteessä koskevia sääntöjä.

3. muutos

i. Eritelmän 4.5 kohta, Eri täytteiden valmistusmenetelmä -osion kuudes kappale (joka koskee mustikkatäytettä) a. Koko kappale on muotoiltava uudelleen. b. Aiempi teksti: ”Mustikkatäyte koostuu paistonkestävästä mustikkahillosta ja soseutetuista tai pakastetuista tuoreista mustikoista, jotka jakautuvat tasaisesti mustikkahilloon.” c. Uusi sanamuoto (ottaen huomioon tämän hakemuksen ”Tuotteen kuvausta koskevat muutokset” -kohdassa esitetty toinen muutos): ”Mustikkatäyte valmistetaan soseutetuista tai pakastetuista tuoreista mustikoista, jotka voidaan levittää paistonkestävän hillon päälle, ja sama pätee mansikka-, karpalo- sekä metsähedelmä- ja metsämarjatäytteisiin.” d. Perustelut: Täytteisiin käytettävien hedelmien ja marjojen valikoimaa on laajennettava kuluttajakysyntään ja parantuneeseen raaka-aineiden saatavuuteen perustuvan innovoinnin vuoksi. Lisäksi koska nykyisen eritelmän mukaisissa yksittäisten valmistajien sukuresepteissä esiintyy vaihtelua, joka johtuu sukuperinteistä ja paikallisista perinteistä sekä leipurien ja heidän asiakkaidensa sosiaalisessa asemassa esiintyvästä vaihtelusta, tämäntyyppistä täytettä koskevia sääntöjä on muutettava.

4. muutos

i. Eritelmän 4.5 kohta, Eri täytteiden valmistusmenetelmä -osion seitsemäs kappale (joka koskee aprikoositäytettä) a. Koko kappale on muotoiltava uudelleen. b. Uusi sanamuoto: ”Aprikoositäyte valmistetaan soseutetuista tai pakastetuista tuoreista aprikooseista, jotka on leikattu pieniksi paloiksi ja jotka voidaan levittää paistonkestävän hillon päälle.” c. Perustelut: Ks. II osa, kolmas muutos, i alakohdan d alakohta.

5. muutos

i. Eritelmän 4.5 kohta, Eri täytteiden valmistusmenetelmä -osion yhdestoista kappale (joka koskee porkkanatäytettä) a. Toisessa virkkeessä oleva sana ”lisätään” olisi korvattava ilmaisulla ”voidaan lisätä”. b. Perustelut: Nykyisestä eritelmästä johtuvan yksittäisten valmistajien sukuresepteissä esiintyvän vaihtelun vuoksi on muutettava tämäntyyppistä täytettä koskevia sääntöjä. Vaihtelu johtuu 4.2 kohdan Koostumus-osion viimeisen virkkeen nykyisestä sanamuodosta.

ii. Yhtenäisen asiakirjan 3.3 kohdan viidestoista kappale a. Sana ”unikonsiemen” olisi siirrettävä ja lisättävä viidennentoista kappaleen loppuun käyttäen seuraavaa sanamuotoa: ”Täytteeseen voidaan lisätä unikonsiementä.” b. Uusi sanamuoto: ”Porkkanatäyte: tuore porkkana, juurikassokeri tai luonnollinen makeutusaine, vaniljasokeri, voi, kasvirasva tai -öljy, hieno vehnäjauho, tavallinen juomavesi, jauhettu kaneli, suola. Täytteeseen voidaan lisätä unikonsiementä.” c. Perustelut: Ks. I osa, viides muutos, i alakohdan b alakohta.

III. Toimitukselliset muutokset

1. muutos

Yhtenäisen asiakirjan uuden rakenteen mukaisesti yhtenäisen asiakirjan 5 kohtaa on jäsennelty uudelleen poistamalla päällekkäisiä tietoja ja selkeyttämällä koko tekstiä uutta rakennetta ajatellen. Muutos on puhtaasti toimituksellinen. Tuote-eritelmä ei ole muuttunut.

2. muutos

Yhtenäisessä asiakirjassa käytettävä numerointi on saatettava nykyisen rakenteen mukaiseksi lainsäädäntöön tehtyjen muutosten mukaisesti.

3. muutos

Eritelmän 2 kohdassa ”Ryhmä” on muutettava ryhmän nimi sekä osoite ja muut yhteystiedot.

IV. Vain yhtenäistä asiakirjaa koskevat muutokset

1. muutos

Yhtenäisen asiakirjan 3 kohta – Erityiset tuotantovaiheet, joiden on tapahduttava yksilöidyllä maantieteellisellä alueella

a. Sana ”leikkaamiseen” olisi lisättävä ensimmäiseen virkkeeseen.

b. Uusi sanamuoto: ”Kaikkien tuotantovaiheiden taikinan valmistuksesta (teknologiselta kannalta hiivalla nostatettu taikina ei kestä pitkiä odotusaikoja eri valmistusvaiheiden välillä) täytteen levittämiseen sekä piiraan paistamiseen, leikkaamiseen ja pakkaamiseen on tuotteen laadun varmistamiseksi ja hygieniasääntöjen noudattamiseksi tapahduttava yksilöidyllä maantieteellisellä alueella.”

c. Perustelut: Selvennys on tarpeen merkittävien epäselvyyksien poistamiseksi. Koska piiraiden käsittely esitetään loogisessa järjestyksessä, leikkaamista koskeva tieto on ratkaisevan tärkeä piiraiden koko tuotantoprosessin määrittelemisen kannalta. Tämä on yhdenmukaista tuote-eritelmän 4.5 kohdan ensimmäisen kappaleen kanssa.

2. muutos

Yhtenäisen asiakirjan 3 kohta – Viipalointia, raastamista, pakkaamista jne. koskevat erityiset säännöt

a. Kohtaan olisi lisättävä seuraava virke: ”Välittömästi syötäväksi tarkoitetut piiraat voidaan myydä pakkaamattomina.”

b. Perustelut: Tämä muutos on tarpeen tuote-eritelmän 4.2 kohdan ensimmäisen kappaleen seitsemännen virkkeen sanamuodon ja tämän hakemuksen I osassa esitetyn ensimmäisen muutoksen vuoksi.

YHTENÄINEN ASIAKIRJA

”VALAŠSKÝ FRGÁL”

EU-nro: PGI-CZ-0805-AM01 – 28.8.2020

SAN ( ) SMM (X)

1. [SAN:n tai SMM:n] nimi tai nimet

”Valašský frgál”

2. Jäsenvaltio tai kolmas maa

Tšekki

3. Maataloustuotteen tai elintarvikkeen kuvaus

3.1. Tuotelaji [liitteen XI mukaisesti]

Luokka 2.3 Leipomo-, konditoria-, makeis- ja keksituotteet

3.2. Kuvaus 1 kohdassa nimetystä tuotteesta

Pyöreä piiras, jonka halkaisija on 30–32 cm. Piirakka (josta murteissa käytetään myös ilmaisuja ”vdolek”, ”pecák” tai ”lopaťák”) valmistetaan hiivataikinasta, ja siinä on täyte.

Paistetun piiraan väri: taikinakuori – kullankeltainen; täyte – käytetyn täytteen luonteenomainen väri; täytteen päällä on vaalea murukerros, jonka päälle voidaan sirotella piparkakkurouhetta, kanelijauhetta, muutama tippa voisulaa ja sokeria.

Täyte – päärynä, rahka, unikonsiemen, luumusose (povidla), hedelmät tai marjat (luumu, omena, mustikka, aprikoosi, mansikka, karpalo, metsähedelmät ja -marjat), pähkinät, kaali (tuore tai hapankaali), porkkana, kyssäkaali. Täytteen osuus tuotteesta on noin 42–48 %.

Piiras asetetaan pyöreälle pahvialustalle ja kääritään useimmiten lämpökutistuvaan elintarvikekelmuun tai muuhun markkinoilla tarjolla olevaan elintarvikekelmuun. Se voidaan myös pakata pahvista, muovista tai puusta valmistettuun laatikkoon tai kääriä pergamenttipaperiin.

Pakkaustyypit: Piiras kokonaisena 600–700 g, puolikkaana 300–350 g ja neljänneksenä 150–175 g.

Piiraat voidaan myydä pakkaamattomina, jos ne myydään tuotantopaikalla tai saatetaan myyntiin välittömästi syötäväksi tarkoitettuina piiraina. Pakkaamattomia piiraita on kuljetettava tuotteen laadun ja hygienian takaamisen kannalta sopivissa astioissa, ja voimassa olevan lainsäädännön mukaisia merkintävaatimuksia on noudatettava. Piiraita ei saa pakata uudelleen, vaan kuljetuksen jälkeen ne saa osoittaa ainoastaan suoramyyntiin.

Valašský frgál -piirasta voidaan pitää kaupan myös pakastettuna. Pakastaminen ei muuta tuotteen ominaisuuksia. Tuote viedään jäädytystilaan pakattuna. Pakastettua tuotetta voidaan säilyttää yhdeksän kuukautta vähintään –18 °C:ssa, ja sulatettu tuote suositellaan kulutettavaksi 24 tunnin kuluessa. Tarvittavat tiedot viimeisestä käyttöpäivästä ja säilytysolosuhteista on merkitty pakkaukseen.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Taikinan valmistukseen käytettävät raaka-aineet ovat vehnäjauho, juurikassokeri tai luonnollinen makeutusaine (fruktoosi), kasvirasva tai -öljy, sianihra tai voi, pastöroitu tai tuore munankeltuainen taikka pastöroitu tai tuore muna, maitojauhe, tuore maito tai tavallinen juomavesi, leivontahiiva ja suola; nykyisin taikinaan voidaan lisätä myös jauhonparannusainetta tuotteen tuoreuden varmistamiseksi. Taikinaan voidaan lisätä hedelmämehua (sitruuna-, omena- tai päärynämehua).

Tärkein ainesosa on vehnäjauho. Muiden raaka-aineiden osalta on noudatettava seuraavia painorajoja: rasva (kasvirasva tai -öljy, sianihra, voi) – vähintään 20 % jauhojen kokonaispainosta, sokeri tai luonnollinen makeutusaine (fruktoosi) – vähintään 10 % jauhojen kokonaispainosta (käytettäessä jotakin muuta luonnollista makeutusainetta määrä riippuu kyseisen aineen makeudesta), munankeltuainen tai muna – vähintään 5 % jauhojen kokonaispainosta. Hedelmämehun, hiivan, suolan ja muiden aromiaineiden määrä riippuu eri valmistajien käyttämistä valmistusohjeista.

Valašský frgál -piiraan täytteen osuus on noin 42–48 % tuotteen kokonaispainosta ennen paistamista.

Täyte valmistetaan seuraavista raaka-aineista:

Päärynätäyte: kuivatuista päärynöistä valmistettu päärynäsose, luumu- tai hedelmäsose, kuivattu omena, piparkakkurouhe, rommieetteripohjainen aromiaine (jäljempänä ’aromiaine’), jauhettu tähtianis, vaniljasokeri, tavallinen juomavesi.

Rahkatäyte: rahka, juurikassokeri tai luonnollinen makeutusaine, pastöroitu tai tuore munankeltuainen taikka pastöroitu tai tuore muna, tavallinen juomavesi, rusinat, vaniljasokeri tai -kiisseli; täytteeseen voidaan lisätä hedelmämehua, kasviöljyä, aromiainetta, jauhettua muskottipähkinää, stabilointiainetta sekä metsähedelmiä ja -marjoja.

Unikonsiementäyte: jauhettu unikonsiemen, juurikassokeri tai luonnollinen makeutusaine, maitojauhe tai tuore maito, tavallinen juomavesi, kasvirasva, hieno vehnäjauho, vaniljasokeri, rusinat, korppujauho, jauhettu kaneli, aromiaine.

Luumusosetäyte: luumusose (povidla), vaniljasokeri tai luonnollinen makeutusaine, tavallinen juomavesi, aromiaine.

Omenatäyte: raastettu omena tai omenahilloke, juurikassokeri tai luonnollinen makeutusaine, vaniljasokeri, jauhettu kaneli, pähkinärouhe, rusinat, tavallinen juomavesi.

Pähkinätäyte: jauhettu hasselpähkinä/saksanpähkinä (tai niiden sekoitus), juurikassokeri tai luonnollinen makeutusaine, hieno vehnäjauho, maito, voi, kasvirasva tai -öljy, korppujauho, aprikoosihillo, tavallinen juomavesi, rusinat, vaniljasokeri, aromiaine.

Porkkanatäyte: tuore porkkana, juurikassokeri tai luonnollinen makeutusaine, vaniljasokeri, voi, kasvirasva tai -öljy, hieno vehnäjauho, tavallinen juomavesi, jauhettu kaneli, suola. Täytteeseen voidaan lisätä unikonsiementä.

Mustikkatäyte: soseutettu tai pakastettu tuore mustikka, mustikkahillo. Sama pätee mansikka-, karpalo- sekä metsähedelmä- ja metsämarjatäytteisiin.

Aprikoositäyte: soseutettu tai pakastettu tuore aprikoosi, aprikoosihillo.

Luumutäyte: soseutettu tai pakastettu tuore luumu, luumusose (povidla), jauhettu unikonsiemen, juurikassokeri tai luonnollinen makeutusaine.

Kaalitäyte: tuore pilkottu kaali tai hyvin huuhdeltu hapankaali, juurikassokeri tai luonnollinen makeutusaine, voi, kasvirasva tai -öljy, hieno vehnäjauho, tavallinen juomavesi, jauhettu mustapippuri, suola.

Kyssäkaalitäyte: tuore kyssäkaali, juurikassokeri tai luonnollinen makeutusaine, voi, kasvirasva tai -öljy, hieno vehnäjauho, sitruuna- tai omenamehu, tavallinen juomavesi, jauhettu mustapippuri, tuore tai kuivattu persilja, suola.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden taikinan valmistuksesta (teknologiselta kannalta hiivalla nostatettu taikina ei kestä pitkiä odotusaikoja eri valmistusvaiheiden välillä) täytteen levittämiseen ja piiraan paistamiseen sekä leikkaamiseen ja pakkaamiseen on tuotteen laadun varmistamiseksi ja hygieniasääntöjen noudattamiseksi tapahduttava yksilöidyllä maantieteellisellä alueella. Itse täytettä ei ole pakko valmistaa kyseisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuote on laadun säilymisen varmistamiseksi leikattava ja pakattava valmistajan tiloissa, sillä se on ominaisuuksistaan johtuen tarkoitettu nopeaan kulutukseen. Valmiiden pakkaamattomien tuotteiden kuljettaminen heikentäisi niiden laatua (tuotteet saattaisivat murtua tai särkyä, ja lisäksi hygieniasääntöjen noudattaminen vaarantuisi). Tuotteet on lisäksi varustettava pakkauksiin kiinnitetyillä etiketeillä, joissa ilmoitetaan tiedot valmistajasta ja tuotteen koostumuksesta sekä muut pakolliset tiedot, joilla varmistetaan tuotteen alkuperä yksilöidyllä maantieteellisellä alueella ja mahdollinen valvonta. Välittömästi syötäväksi tarkoitetut piiraat voidaan myydä pakkaamattomina.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Valmistajien on ilmoitettava tuotteen pakkauksessa näkyvästi nimi ”Valašský frgál”. Lisäksi tuotteen pakkauksessa on oltava kuluttajien tiedoksi suojatun maantieteellisen merkinnän tunnus, jonka avulla valvontaelin voi tarkastaa tuotteen ja tuotteen jäljitettävyys voidaan varmistaa. Jos tuote myydään pakkaamattomana, myyntipaikalla on selkeästi osoitettava, että kyseessä on ”Valašský frgál”, ja sen on täytettävä voimassa olevan lainsäädännön mukaiset merkintävaatimukset.

4. Maantieteellisen alueen tarkka rajaus

Valašsko on maantieteellinen alue Tšekin kaakkoisosassa. Se muodostuu seuraavista kunnista (idästä alkaen): Velké Karlovice, Horní Bečva, Čeladná, Kunčice pod Ondřejníkem, Kozlovice, Měrkovice, Tichá, Vlčovice, Kopřivnice, Štramberk, Lichnov, Veřovice, Mořkov, Hodslavice, Straník, Kojetín, Loučka, Bernartice, Hůrka, Starojická Lhota, Vysoká, Hustopeče, Milotice, Špičky, Skalička, Horní Tešice, Rouské, Všechovice, Provodovice, Komárno, Podhradní Lhota, Rajnochovice, Držková, Rusava, Lukoveček, Fryšták, Mladcová, Zlín-Prštné, Zlín-Jaroslavice, Březnice, Želechovice, Lípa, Zádveřice, Vizovice, Slopné, Haluzice, Vlachovice, Vrbětice, Popov, Jestřábí, Štítná nad Vláří, Bylnice, Brumov, Nedašov, Nedašova Lhota, Študlov, Střelná, Francova Lhota, Valašská Senice, Hovězí, Halenkov ja Nový Hrozenkov.

5. Yhteys maantieteelliseen alueeseen

Hakemus on perusteltu tuotteen erityisyyden ja maineen vuoksi, sillä tuote tunnetaan myös Valašskon alueen ulkopuolella. Nimellä ”vdolek” tai ”frgál” kutsutut suurikokoiset piiraat mainitaan ensimmäisen kerran J.H.A. Gallašin vuodelta 1826 peräisin olevassa historiallisessa teoksessa ”Bromatologia moravo-rustica”. Siinä kerrotaan alueelle tyypillisistä vehnäjauho- ja toisinaan myös ruisjauhotaikinasta valmistetuista, rahkalla, luumusoseella (povidla) tai kuivatuista, keitetyistä ja murskatuista päärynöistä tehdyllä soseella täytetyistä piiraista, joita valmistettiin yksinomaan Valašskon alueella.

Valašský frgál -piiraan valmistuksessa noudatetaan yksilöidyn maantieteellisen alueen perinteisiä ohjeita, joita on säilynyt kirjallisina lähteinä vuodesta 1826 alkaen. Kansan parissa tämän erityisen piiraan valmistus on perinteisesti liittynyt ennen kaikkea Valašskon alueen juhliin, kuten häihin, ristiäisiin, jouluun, pääsiäiseen ja elonkorjuujuhliin. Köyhissä perheissä sitä syötiin ainoastaan jouluna, rikkaammissa perheissä se oli myös tyypillinen sunnuntaileivonnainen. Piiraan koko (halkaisija 30–32 cm) vastaa leivinlapion kokoa. Piiraat valmistettiin erityisesti kotona saatavilla olleista raaka-aineista, kuten kuivatuista hedelmistä, rahkasta, kotona jauhetuista jauhoista, voista, sianihrasta, pellavansiemenöljystä, munista ja maidosta.

Tunnetuin muoto Valašský frgál -piiraasta on päärynätäytteinen; täyte valmistetaan kuivatuista päärynöistä. Aikaisemmin Valašskon alueen kaikkien talojen pihalla kasvoi päärynäpuu. Yleisin päärynälajike oli ”ovesňanka”, joka erottui pienen kokonsa ja täyteläisen, erittäin makean maltonsa perusteella. Myös eräät muut, pääosin syksyllä kypsyvät lajikkeet soveltuivat kuivattaviksi. Niiden oli annettava kypsyä hyvin ensimmäisten pakkasten tuloon saakka. Sen jälkeen päärynät kuivattiin kokonaisina hitaasti kuivauskaapeissa, joita lämmitettiin mieluiten hedelmäpuulla. Huolellinen kuivaaminen ja varastointi ullakolle ripustettuihin kudottuihin säkkeihin olivat tärkeitä vaiheita. Kuivatuista päärynöistä valmistetun soseen ja myös muunlaisella täytteellä päällystettyjen suurikokoisten piiraiden reseptit ovat vuosisatojen kuluessa siirtyneet sukupolvelta toiselle.

”Valašský frgál” erottuu muista leipomotuotteista erityisesti seuraavien ominaisuuksien ansiosta:

Taikinan valmistusmenetelmä ja koostumus: Taikinan juoksevimmat ainesosat sekoitetaan ensin vispilällä tasaiseksi massaksi. Sen jälkeen lisätään pehmennetty rasva, ja seos sekoitetaan uudelleen tasaiseksi. Vasta sitten lisätään hiiva ja vähitellen jauhot ja taikina vaivataan tasaiseksi. Koska taikina on ilmavaa, siinä on oltava ilmakuplia. Se ei saa myöskään olla tahmeaa.

— Taikina kaulitaan pyöreäksi niin ikään Valašskon alueelta peräisin olevalla yhdellä kädellä käytettävällä kaulimella. Tämän tasaisen, keskeltä reunoille tapahtuvan kaulimisen ansiosta ohut taikina pysyy paistamisen jälkeenkin tiiviinä, joustavana ja rakenteeltaan hienona.

— Alueelle oli myös tyypillistä, että yhteen piiraaseen käytettiin ainoastaan yhdenlaista täytettä. Myös historiallisten lähteiden mukaan perinteisesti ei ollut tapana käyttää useampaa eri täytettä. Tyypillisin täyte on kuivatuista päärynöistä valmistettu täyte.

— Valašský frgál -piiraan erityispiirre on myös täytteen runsas määrä, koska täytteen osuus piiraan kokonaispainosta ennen paistamista on noin 42–48 %.

Näiden piiraiden maine kiiri aina pääkaupunkiin Prahaan saakka 1800-luvulla. Praha-Holešovicíchin kansallisten tuotteiden näyttelyssä 1800-luvun lopulla niitä esiteltiin yhdessä monien muiden Valašskon alueen tuotteiden kanssa, ja ne saavuttivat melkoista suosiota. Valašský frgál -piiraan maine on säilynyt tähän päivään saakka, ja piiraasta on paljon tietoa esimerkiksi internetissä, alueellisessa ja kansallisessa lehdistössä sekä matkailuoppaissa. Tuote on saanut myös useita palkintoja näyttelyissä ja messuilla (Zlatá Salima 2006 ja 2008, Perla Zlínska 2006, 2007 ja 2008, Trendy 2006, HIT 2006 Moderní obchod, Značka kvality KLASA -laatumerkki vuonna 2007).

Tuote-eritelmän julkaisutiedot

https://isdv.upv.cz/doc/vestnik/2021/vestnik_UPV_202108.pdf#page=187

Věstník No 8, 24.2.2021, s. 187 ja sitä seuraavat sivut.

(1) EUVL L 343, 14.12.2012, s. 1.